**Madaniyatlararo muloqotning o’rganish tarixida**

**Madaniyatlararo muloqotning shakllanishi va rivojlanishi**

Madaniyatlararo muloqotga oid tadqiqotlar negizini Ikkinchi Jahon urushidan keyin Amerika Qo‘shma Shtatlarining xalqaro miqyosdagi nufuzining ortishi bilan bog‘lash mumkin. Bu davrda xorijiy davlatlarda faoliyat yuritayotgan hukumat vakillari va ishbilarmonlarning turli madaniyat vakillari bilan ishlash uchun hali tayyor emasligi sezilib qoldi. Bunga javoban AQSh hukumati tomonidan 1946-yilda “Diplomatik xizmat haqida”gi Qonun qabul qilindi va Dimlomatik xizmatlar instituti – Foreign Service Institute (FSI) tashkil etildi. Dimlomatik xizmatlar instituti qoshida xorijga yuboriladigan kadrlar uchun maxsus tayyorlov kurslari ochilib, ularni rivoshlantirish uchun Edvard T. Hall boshchiligidagi antropolog olimlar va tilshunoslar (Ray Birdwhistell va George Trager) jalb etildi. Bu davrda madaniyatlararo o‘quv materiallari deyarli mavjud emasdi. Shuning uchun o‘quv materiallar kurslarga jalb etilgan mutaxassislar tomonidan tayyorlandi.

“Madaniyatlararo muloqot” tushunchasi birinchi marta 1954-yilda G.Trager va E. Hallning “Madaniyat va kommunikatsiya. Tahlil modeli” nomli asarida ilmiy muomalaga kiritilgan. Mazkur asarda “madaniyatlararo muloqot” insonning o‘z istaklari yo‘lida intilishi lozim bo‘lgan ideal maqsadi, uni o‘rab turgan tashqi dunyoga yaxshiroq va samaraliroq moslashishi sifatida talqin qilindi. Shuningdek, asarda madaniyat va kommunikatsiyani o‘rganishning yangi usullari ishlab chiqildi. Shu tariqa madaniyatlararo muloqot yo‘nalishi shakllantirildi va u hozirgi kunda tadqiqotchilar tomonidan nazariy jihatdan yetarli darajada rivojlantirib kelinmoqda.

Dimlomatik xizmatlar instituti tomonidan katta qiziqish bildirilgan hodisalardan biri noverbal muloqot edi. Kommunikatsiyaning noverbal jihatlari tilshunoslar tomonidan atroflicha tadqiq etildi. Tilshunoslar noverbal muloqot ham xuddi til singari madaniyatga bog‘liq bo‘ladi, degan xulosaga keldilar. Madaniyat va kommunikatsiya tadqiqining muboshiri bo‘lgan E. T. Hallning “Sukut tili” - The Silent Language (1959) va “Yashirin jihat” - The Hidden Dimension (1966) kabi asarlari yangi yo‘nalishning shakllanishiga asos bo‘ldi.

Dimlomatik xizmatlar instituti xodimlari tomonidan hukumat vakillarining madaniyat va kommunikatsiya nazariyasi emas, balki ularni ko‘proq xizmatga boradigan mamlakatlardagi boshqaruv tamoyillari qiziqtirayotgani aniqlandi. E. T. Hallning xorijga yuboriladigan kadrlarlarni maxsus tayyorlov kurslari uchun o‘quv materiallarini rivojlantirishdagi asosiy strategiyasi turli madaniyatlar orasidagi farqlarni o‘rganish edi. Dimlomatik xizmatlar institutida E. T. Hall bilan birga ishlaydiganlarning aksariyati turli tillarda so‘zlashadigan farqli madaniyat vakillari bo‘lgani uchun bu yerda madaniyat farqlari haqidagi nazariyani ishlab chiqish imkoniyat katta edi. Masalan, u italyanlar suhbat chog‘ida bir-birlari bilan juda yaqin turishini, yunonlar o‘zaro muloqotda qo‘l harakatlarini ko‘p ishlatishlarini, yoki xitoyliklar so‘zlashuv paytida juda kam qo‘l harakatlaridan foydalanishlarini kuzatishi va tajribalarini tasdiqlash uchun turli madaniy guruh a’zolaridan maslahat olishi mumkin edi. Bugungi kunda ham madaniyatlararo muloqot sohasida yaratilgan ko‘pchilik o‘quv qo‘llanmalarida ushbu tamoyilning saqlanib qolganligini ko‘rish mumkin[[1]](#footnote-1).

Madaniyatlararo muloqotni tasvirlashda dastlab madaniyatni klassik tushunishdan foydalanildi. Bunda milliy yoki etnik madaniyatning me’yorlari, qadriyatlari, strukturalari va artefaktlari nazarda tutildi. Hozirgi kunga kelib, madaniyatni dinamik tushunish ustuvorlik qilmoqda. Ya’ni, madaniyat har qanday ijtimoiy guruhning (masalan: shahar madaniyati, avlodlar madaniyati, tashkilotlar madaniyati) turmush tarzi, fe’l-atvori, me’yorlari, qadriyatlari va h.k. tizimi sifatida talqin qilinmoqda.

**Mustaqil ish topshiriqlari**

1. E. T. Hallning “Madaniyatlararo muloqotni rivojlantirishga qo‘shgan hissasi” mavzusida referat yozish.

2. “Tilshunoslik, antropologiya va psixologiya” mavzusida taqdimot tayyorlash.

1. Judith Martin, Thomas Nakayama. Intercultural communication in contexts. - 5th ed. –New York: McGraw-Hill, 2010. –P. 45-46. [↑](#footnote-ref-1)